Wir, nachgenempten Ludwig Zechender, jetz schulth̄s ze Arow, und Niclaus Fricker, jetz stattschriber zuͦ Bern, ✳ bekēnent offenlich mitt disem brieff, ✳ als den̄ zwischent den erwirdigen, geistlichen frowen, eptissin und convent zuͦ Kùngsfelden, Santt Claren ordens, in Costentzer bistuͦm gelegen, unsern gnedigen, lieben frowen ✳ einer, ✳ und der andern sit ✳ dem fromen, vesten Petern
von Griffense als von eins wechsels wegen, hernach gemeldet, ✳ ettwas zweyung gewesen, ✳ der si beidersit zuͦtz und uff uns ✳ des ersten zuͦ frùntschaft und nachmaln zuͦ recht ✳ komen sind. ✳
ouch wir uns der nach ir bett und begeren ✳ beladen ✳ und soͤlich ir zweyung von inen und irn worten inder frùntschaft und zuͦ recht beschechen vernomen und verstanden habēt, als hernach
kurtzlich gemeldet ist, ✳ namlich das in vergangnen jarn zwischent inen beiden teiln̄ und von unser frowen wegen durch die erwirdigen, wolgebornen frowen, frow Elsbeten graͤfin vō Lyningē,
der zit eptissin, und ir ratsfrowen domaln, ✳ ouch Uͦlrichen am Buͤl, der zit irm hofmeister und jetz pfruͦnder, anstatt derselben unser frowen ✳ ouch fùr sy, ir nachkomen und gotzhus zuͦ Kùngsfeld₎
und im, Peter von Griffense, ✳ fùr sich, sin erben und nachkomen ein ewig wechsel ufrecht und redlich beschechen ✳ und darin̄ und mitt im dem von Griffense von unsern frowen und irm gotzhus
disz hienachgenempten stuck und guͤter, ze Hapsburg gelegen, ✳ worden sient, ✳ mittnamen ✳ die guͤter, so ettwan der Engelman buwt ✳ und davon gab zuͦ zinsz drig mùtt, ein fierteil roggē un̄
funfzechen fiertel habern, sind pfand von Wolen. aber ein guͦt buwt Engelman und davor der Goͤssi, galt vierdhalben mùtt roggen und zwen mùtt habern. aber ein guͦt buwt er, der von Griffense, und davor der Maͤder und vor im der Spaͧt, galt nùn mùtt, ein fiertel roggen ✳ und sechs mùtt, drù fiertel habern. ✳ item ein acker buwt der Maͤder und davor der Goͤssi, galt fùnf fiertel
roggen, ✳ gehoͤrt nitt in die hoͤf. aber ein acker hatt ettwan Clewi Halderwanck, ✳ galt zwey fiertel habern, ✳ stost andes von Griffense halden. ✳ item und darzuͦ un̄ mitt ✳ disz hienachgenēpten stuck
und guͤter, die nitt in die hoͤf gehoͤrent. ✳ item ein acker uff der Eichhalden gelegen, ✳ hatt ettwan Hensli uff der Fluͤ, ✳ stost an des von Griffense guͤter. ✳ item ein acker nempt man die Eichhalden, ✳ ist
bi fùnf jucharten ungevarlich, stost anden bach hinusz. ✳ aber ein acker uff der Eichhalden, hatt vor der Engelman. ✳ aber ein acker hatten die vischer von Biralof, stost anden bach herin. aber
ein acker gelegen ussrent dem hag, ist ein juchart, stost anden weg, der von Hapsburg gon Scherntz gaͧt, ✳ und darzuͦ und mitt ouch alle die acker, ob deheiner mer funden wurd, so unser
frowen und ir gotzhus ze Hapsburg hetten, die in ander ir hoͤf und guͤter nitt gehorten. ✳ dise obgen̄ stuck und guͤter alle, ✳ als die uss des von Griffense zinsbuͦch, ✳ dar in er die, ✳ do der wechsel
beschechen sie, meint geschriben haben, ✳ herin geschriben sind, ✳ gehoͤrent in und zuͦ dem wechsel ✳ und sind ouch der zit dar in̄ und den darnach zetuͦnd wissen ✳ gewerdet fùr zechen stuck
gelts, ✳ doch die gultent dānenthin vil oder wenig, ✳ beruͦrte unser frowen und ir gotzhus nùtzit ✳ und darzuͦ soͤlten dieselben unser frowen fùr sich, ir gotzhus und nachkomen ✳ dem von
Griffense und sinen erben sechs stuck gelts geben und ersetzen, si ouch der nach billicher notdurft und als berett wurd, verwisen ✳ und inen, bisz das also beschaͤch, von ir und ir gotzhus zinse
und nùtzen jerlich usrichten ✳ dieselben sechs stuck gelts das jarzitampt zuͦ Kùngsfeld jetz von dem von Griffense verpfendt hat, ✳ nach sag der brief darub̄ gebn̄. ✳ ✳ und umb und fùr
soͤlich obgemeldet guͤter und gùlt ✳ hat der von Griffense fùr sich, sin erben und nachkomen unsern frowen, obgen̄t, zuͦ handen ir, ✳ ir gotzhus und nachkomen zuͦ Kùngsfelden in un̄ mitt
dem wechsel, obgemeldet, geben sechzechen pfund gelts uff und von der stùr des ampts im Eigen, wie sin vordern und er die bis dar in̄gehept, harbracht und genossen habent, ✳ die
dānenthin also zehabent, nement, nutzent und niessent ✳ ꝫcꝭ. ✳ und des wechsels immasz, als jetz stat, ✳ sind si beidteil einandern gichtig und darub̄ eins, sol ouch davon hinfùr, allweg
dabi bestaͧn und jetwedrer teil das, so im darin̄ als vor stat gevolget ist, ✳ haben, nutzen und niessen ✳ nach in̄halt des wechsels, aͧn alles bekrencken und widertriben. ✳ ✳ der von Griffense
meint ouch fùro wie unser frowen, obgen̄t, im, ✳ was si und ir gotzhus vom Hiltenspuͤl hinùsz, es wer die Buͦchhald oder ander holtz und feld, daselbs bisz an die rechten Eichhalden gehept, ✳ mitt
und zuͦ den egen̄ stucken guͤtˀn und gùlt im wechsel soͤltent geben, ✳ und er soͤlichs darub̄ und deshalben ✳ dahar als das sin ✳ in̄gehept, genutzet und genossen habn̄, ✳ ouch fùro tuͦn soͤllen ꝫcꝭ,
und getruwte ouch soͤlich in̄habn̄ und nutzen, ✳ ob das not wer odˀ wurd, fùrzebringen. ✳ dawider aber unser frowen von Kùngsfeld und ir amptlùt ✳ und namlich Uͦlrich am Buͤl, obgen̄t,
als der zit hofmeister und handler der sach retten und meinten, soͤlichs nitt sunder den wechsel, nitt witer, noch anders den̄ umb die obgemelten gichtigen guͤter, stuck und gùlt beschechē,
und soͤlich holtz und feld nach des von Griffense meynūg, ✳ dar in̄ niendert begriffen sin ✳ noch sin soͤllen. ✳ und als si dahar soͤlich, sin meynūg, vˀstanden, die si doch unbillich beduͦcht, ✳ habēt
si die allweg widersprochen und nach als vor soͤlich holtz und feld, als das ir in̄gehept und genossen, ✳ ouch dem von Griffense und den sinen ✳ das zeminen und darin̄ zehowen, do das an
si gelangte, ✳ gewert, ✳ das si ouch getrùwten, ✳ ob das not wer oder wurd, ✳ fùrzebringen und under vil und allen worten sind si dem von Griffense soͤlicher, siner meinūg und anvordrung als vor, ✳ und dabi er ✳ ouch ✳ vor und nach bestuͦnd ✳ nitt gichtig ✳ und meinten darub̄ tuͦn mogen, ✳ das billich, ob das not wer oder wurd ꝫcꝭ. si beidteil sind ouch des stucks halb,
dahar und noch in zweyung gewesen, ✳ und der, wie vor stât, uff uns komen, ✳ hand ouch der sach halb vil worten, herin̄ all zemelden ✳ nitt notdurftig, ✳ gebrucht, ✳ wie und was jetweder teil
meint dar in̄ volgangen oder im angelegen. ✳ und under anderm meint der von Griffense, im von der und andrer siner hoͤltzer und guͤter wegen, ✳ so er alda hett, ✳ ein underscheids un̄
lùtrung und sunder, wie wit und ferˀ die Eichhald langte, ✳ und uns darub̄ aldar ✳ und uff die stoͤss, ✳ die eigēlich zesechent und erkunnēt, ✳ uns des fùro darin̄ zehalten und handlen,
wissen, ✳ zekomende ✳ notdurftig sin und begerˀt ouch des. ✳ das aber uns nach gestalt und zuͦsatz der sach ✳ und sunder nach dem sich die nach unsˀm verstan beslieslich zuͦ gicht oder
lougen ze gebent zoch, ✳ und uns ouch allein zuͦ recht zuͦsprechende zuͦstuͦnd und nitt zuͦ frùntschaft, ✳ sunder die abgeslagen und zuͦ recht uff uns, wie vorgemeldet ist, komē was,
nitt wolt beduncken notdurftig, ✳ mer unsern rechtspruch darub̄ ze gebent. ✳ und darin̄ und mitt zesprechen und lùtren, das uns nach zuͦsatz und gestalt der sach beduͤcht ✳ recht ✳ billich und zetuͦnd sin. ✳ ✳ das wir ouch, also ✳ nach dem ✳ wir soͤlich ir sachen und zweyūg mitt worten, ✳ briefen ✳ und allem dem, so si darin̄ und derhalb sundˀ im rechten vor uns gebrucht,
dargelegt und gezoͤigt, ✳ eigenlich und zuͦ besliessen der sach ✳ gehoͤrt, ✳ getaͧn habent ✳ und daruf umb das stuck uns zuͦ recht, wie vor stât, zuͦgesetzt ✳ einhellenklich zuͦ recht gesprochē,
und sprechent also ✳ sidmaln unser gnedigen frowen von Kùngsfelden und ir amptlùt, obgen̄t, ✳ dem von Griffense soͤlicher siner anvordrūg umb das obgeschriben holtz und
feld, darin̄ gemeldet, ✳ nitt an ✳ sunder abred und ungichtig sind immasz, vor eigēlich geschriben stat, ✳ mogent si den̄ soͤlich ir wort, ob der von Griffense des begerˀt, ✳ und die suss nitt
gelouben, noch si des erlassen wil ✳ mitt irm glouben vor uns und des uns bedunckt zuͦ recht gnuͦg zesind, ✳ vestnen und irn glouben darub̄ tuͦn, ✳ und namlich also, ✳ das unser frowen,
die der von Griffense meint im ✳ den wechsel, als vor stat, geben haben, ist unser gnedig frow von Liningen, obgen̄t, der zit eptissin, ✳ ob die noch in vˀnunft und masz, das soͤlichs nach unserm
bedunck billlich ist, ✳ und die ratsfrowen, so der zit ✳ und bi dem wechsel gewesen und noch in leben sind, ✳ mitt irn warhaften worten, ✳ namlich bi ir gehorsami, wirden und eren, ✳ reden un̄ Uͦlrich am Buͤl, obgen̄t, als der zit ir hofmeister ein eid liplich zuͦ gott und den heiligen sweren ✳ und si und er dabi und mitt ✳ beheben und reden, das soͤlich obgemeldet wort ✳ war ✳ und si des vō Griffense schuldgung und anvordrūg als umb das obgemeldet holtz un̄ feld ✳ unschuldig, ✳ also das im das im wechsel von inen nitt geben sie, ✳ damitt ✳ ob und wen̄ das also beschicht ✳ odˀ ob
der von Griffense si des erliesz, soͤllent unser frowen von Kùngsfeld ir gotzhus und nachkomen, ✳ ouch die iren obgen̄t von dem von Griffense umb den anzig gantz ledig un̄ soͤlich
sin anvordrūg hin und ab sin, ✳ ouch unser frowen, ir gotzhus und nachkomen zuͦ Kùngsfeld, soͤlich obgemeldet holtz und feld haben, nutzen un̄ niessen, als das ir ✳ und als vor disen zuͦ¬
sprùchen, aͧn des von Griffense, siner erbn̄ und nachkomen, ✳ ouch mengklichs von ir und der sach wegen ✳ sumen, irren un̄ insprechen und sol der wechsel nùtzit des minder sunder
allweg, wie vor stât bestaͧn, ✳ der von Griffense mog oder well si den̄ ✳ mitt kundtschaft, ✳ der dawider ✳ nach unser erkan̄tnisse zuͦ recht gnuͦg sie, ✳ andˀs underwisen und inē neͣcher komen, als recht ist, ✳ das und soͤlichs also in sechs wuchen und drin tagen den nechsten nach ùbergeben diser unser spruchbriefen und namlich so im der sin geantwurt ✳ un̄ vestnūg
der wort, wie vor stat, volzigen wirt, vor uns tuͦn mogen, ✳ sol behalten sin ✳ und damitt ob er soͤlichs also teͣt, ✳ oder ob unser frowen von Kùngsfeld, vorgenēpt, und Uͦlrich am Buͤl vestnūg ir wort, ✳ wie vor staͧt, ✳ nitt tuͦn woͤlten, moͤchten oder taͤten, ✳ das er, sin erbn̄ und nachkomen ✳ damitt soͤlich vilgemeldet ✳ sin anvordrung ✳ und das holtz und feld, darin̄ begriffen sond,
behept habn̄ und ir sin ✳ aͧn unser frowen, ir gotzhus und nachkomen zuͦ Kùngsfelden, ✳ ouch mengklichs von ir wegen ✳ sumen, irren und insprechen. beschicht aber soͤlichs, als jetz staͧtt, ✳ nitt ✳ oder
der von Griffense suss davon laͧst, ✳ damitt hand unser frowen behept und bestât als vor staͧt, ✳ aͧn alles bekrencken und widertribn̄. ✳ ✳ und fùro als der von Griffense meint im andem end un̄
immasz, als vor stat, ✳ underscheid und lùtrūg notdurftig sin ꝫcꝭ, sprechen wir zuͦ recht, als vor, ✳ das soͤlich underscheid und lùtrūg ✳ mitt eim undergang nach lands gewonheit ✳ beschechen
soͤll, ✳ und das ✳ wederteil des undergangs also beger oder mein notdurftig sin, ✳ den andˀn teil darub̄ anvordˀn mog ✳ und der soͤll im des vˀvolgen und gestatten, ✳ ouch des zetuͦnd vˀbundē sin,
und si beidteil soͤllēt ouch den̄ darzuͦ tuͦn, als sich gebùrt, ✳ damitt der undergang nach der vordrūg im nechsten manot also bescheͣch, ✳ und was der, den̄ jetwedˀm teil gibt odˀ nimpt, ✳ un̄
namlich wie der beschicht und damitt underscheiden und gelùtert wirt, ✳ dabi sol es ouch dānenthin bestaͧn und beidteil fùr sich und als vor staͧt, ✳ halten, ✳ luter ân alle fùrwort, inzùg un̄
geverd. ✳ wer aber, das deweder teil ✳ den undergang, als jetz stât, zebeschechen nitt fùrdˀn, noch tuͦn, sunder den gevarlich vˀzichen hindern odˀ dar an sumig sin und nitt tuͦn woͤlt, als vor staͧt,
der soͤlt des engelten nach unser erkan̄tnisse alles ungevarlich. ✳ ✳ und disz unsers rechtspruchs hand wir, obgen̄ Ludwig Zechender, und Niclaus Fricker zwen gelich spruchbrief, jetwederm teil einen, ✳ machen lassen und die mitt unsern angehenckten insigeln, ✳ des alles zuͦ warem, vestem urkùnd und bestandlicher sicherheit, ✳ doch uns, unsern erben aͧn schaden, ✳
offenlich versigelt geben uff fritag nechst ✳ nach santt Gallen tag ze herpst, nach Cristi gebùrt vierzechenhundert fùnfzig und acht jar
Zechendˀ
Fricker